জার্মানিতে ইসলাম
জার্মানিতে ইসলাম তৃতীয় বৃহত্তম ধর্ম। ২০১৭ সালের পিউ রিসার্চ সেন্টারের অনুমান মতে, জার্মানিতে প্রায় ৪৩,০০,০০০ থেকে ৪৬,০০,০০০ মুসলিম বসবাস করে। অষ্টাদশ শতাব্দীতে তৎকালীন উসমানীয় সাম্রাজ্য ও জার্মানির মধ্যে কূটনৈতিক সুসম্পর্কের ফলে প্রথম ইসলাম জার্মানিতে আগমন করে। এরপর ১৯৬০ এর দশকে শ্রমিক অভিবাসন এবং ১৯৭০ এর দশকে রাজনৈতিক আশ্রয়ের ফলে ইসলাম জার্মান সমাজে ব্যাপকভাবে ছড়িয়ে পড়ে৷ জার্মানির মুসলমানদের অধিকাংশই অভিবাসন পটভূমি থেকে এসেছেন ৷ ২০১২ সালে জার্মান মুসলিম কনফারেন্স অনুমান করে যে, দেশটির জনসংখ্যার ৭% ইসলাম ধর্ম মেনে চলেন৷ ২০১৪ সালে একটি একাডেমিক গবেষণা দাবি করে যে, প্রায় ১,০০,০০০ জার্মান ইসলাম ধর্ম গ্রহণ করেছেন।